สังคมข่าวหุ้น
*… รีบาวด์ชั่วคราว …
11 พ.ค. 2563

เกียรติก้อง ว่องไวยากร
*… รีบาวด์ชั่วคราว …
*… ตลาดหุ้นไทยรีบาวด์ตามตลาดหุ้นทั่วโลกวานนี้ หลายกูรูบอกว่าอย่าเพิ่งวางใจ โอกาสที่จะพลิกกลับมาขายก็มีมากในเดือนนี้ หลังจากไวรัสโควิดในหลายประเทศเริ่มกลับมาระบาดเพิ่มขึ้น จากการคลายล็อก ทั้งเยอรมนีและเกาหลีใต้ สถานการณ์เศรษฐกิจโลกอยู่ในขาลง ทำให้บิ๊กตู่ลังเลยกเลิกพ.ร.ก.ฉุกเฉิน เก็บไว้เผื่อเหนียว แนวต้าน 1,300 จุด …
*… ชี้ชะตาการบินไทยวันนี้ “สายการบินแห่งชาติ” รอครม.เคาะเงินกู้ 5 หมื่นล้านเยียวยาด่วนก่อนเงินหมดหน้าตัก ขณะที่ บรรยง พงษ์พานิช อดีตคณะกรรมการ บริษัท การบินไทย คาดว่า THAI ต้องเพิ่มทุน 1 แสนล้านถึงจะเพียงพอเยียวยาอาการขั้นวิกฤติในครั้งนี้ เงินกู้แค่ 5-7 หมื่นล้านไม่น่าจะไหว งานนี้ต้องผ่าตัดโครงสร้างด่วน ส่วนสหภาพแรงงานฯ เดินหน้าแฉผู้บริหารกันเละ …
*… กองทุนฝรั่งล็อกเป้า 3 หุ้น AWC, KTC, TOA ก่อนเข้าคำนวณ MSCI หุ้นเสี่ยเจริญเป้าใหญ่น้ำหนักมากสุด ราคายังต่ำกว่าไอพีโอ แถมเจอพิษโควิดระบาดอีก งานนี้เม็ดเงินกองทุนนอกเข้าได้เต็มที่ เพราะเป็นหุ้นขนาดใหญ่ ส่วนน้องแมงเม่าชอบเก็งกำไร KTC มากกว่า เนื่องจากหุ้นมีน้อยเมื่อเทียบกับ AWC ใครชอบตัวไหนเลือกตามสบาย …
*… พิษโควิดและสงครามราคาน้ำมันเล่นงาน บมจ.ปตท. (PTT) พลิกขาดทุนไตรมาสแรก 1.5 พันล้านบาท ทำให้กลุ่มปตท.จะลดงบลงทุนในปีนี้ลงประมาณ 10-15% ด้านกูรูแนะให้เลี่ยงลงทุนมาซบ PTTGC ความสามารถในการทำกำไรของธุรกิจโอเลฟินส์ใน Q2/2563 จะฟื้นตัวตามการฟื้นตัวของโรงงาน อัตราเงินปันผลตอบแทนสูง ราคาเป้าหมาย 44 บาท …
*… พิกุล ศรีมหันต์ รองผู้จัดการใหญ่อาวุโส ประธานเจ้าหน้าที่บริหาร กลุ่มธุรกิจเอสเอ็มอี ธนาคารไทยพาณิชย์ (SCB) เตรียมวงเงิน 1.7 หมื่นล้าน ปล่อยกู้อุ้มผู้ประกอบธุรกิจรับเหมาก่อสร้างที่รับงานจากภาครัฐในปีนี้ เป็นเงินทุนหมุนเวียนธุรกิจให้เดินหน้าต่อไปได้ ในขณะที่ความเสี่ยงค่อนข้างต่ำ …
*… รัชต์ชยุตม์ นันทโชติโสภณ รองกรรมการผู้อำนวยการ สายงานพัฒนาธุรกิจกลุ่มสินค้าบ้านเดี่ยว บมจ.เอพี (ไทยแลนด์) (AP) เปิดตัวบ้านเดี่ยว 6 โครงการใหม่ มูลค่ารวม 7.27 พันล้าน สวนทางตลาดอสังหาฯ พร้อมข้อเสนอที่ดีที่สุด อาทิ ส่วนลดสูงสุด 5 ล้านบาท กู้เต็ม 100% พร้อมดอกเบี้ยคงที่ 0.05% นาน 1 ปี ฟรีค่าจดจำนอง เฉพาะลูกค้าที่จองและโอนกรรมสิทธิ์ ตั้งแต่วันนี้-30 มิ.ย. 2563 ล่าสุดทริสเรทติ้งคงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันของ AP ระดับ “A-” สะท้อนถึงแบรนด์และสถานะทางการตลาดของที่อยู่อาศัยของบริษัทที่แข็งแกร่ง …
*… บมจ.ราชธานีลิสซิ่ง (THANI) ขายหุ้นกู้ดอกเบี้ยดีเครดิตดี มูลค่าไม่เกิน 4,500 ล้านบาท แบ่งเป็นหุ้นกู้ชุดที่ 1 เสนอขายไม่เกิน 3,800 ล้านบาท อายุ 3 ปี 6 เดือน ครบกำหนดไถ่ถอนปี พ.ศ. 2566 มีอัตราดอกเบี้ยคงที่ 3.20% ต่อปี และชุดที่ 2 เสนอขายไม่เกิน 900 ล้านบาท อายุ 5 ปี ครบกำหนดไถ่ถอนปี พ.ศ. 2568 มีอัตรา 3.40% ต่อปี ขายวันที่ 12-14 พ.ค. 2563 ผ่านผู้จัดการจัดจำหน่าย คือ บล.ธนชาต ธนาคารธนชาต และหน่วยงานขาย และสาขาธนาคารทหารไทย อันดับความน่าเชื่อถือของหุ้นกู้ที่ระดับ “A-” …
*… ไพบูลย์ นลินทรางกูร ประธานกรรมการ สภาธุรกิจตลาดทุนไทย เผยดัชนีความเชื่อมั่นนักลงทุนเดือน พ.ค. 2563 ในอีก 3 เดือนข้างหน้าปรับตัวเพิ่มขึ้น หลังจากปรับตัวลงติดต่อกัน 3 เดือน หมวดอาหารและเครื่องดื่มน่าสนใจมากที่สุด …
*… สุรยุทธ ทวีกุลวัฒน์ ผู้อำนวยการใหญ่สายการเงิน บมจ.บีทีเอส กรุ๊ป โฮลดิ้งส์ (BTS) มั่นใจว่าแผนปลดล็อกดาวน์ของรัฐบาล จะทำให้ธุรกิจระบบขนส่งมวลชน (Mass Transit) น่าจะปรับตัวเพิ่มขึ้น ตามจำนวนระยะทางระบบรถไฟฟ้าที่เพิ่มขึ้น โดยเน้นไปที่เรื่องของความปลอดภัยของผู้โดยสาร และการป้องกันการติดเชื้อ ส่วนธุรกิจมีเดียเริ่มให้พนักงานกลับมาทำงานที่ออฟฟิศแล้ว ดูแล้วผลประกอบการน่าจะฟื้นตัวเร็ว ๆ นี้